गुल्लू की बात मान लेते तो बच जातीं 257 जिंदगियां; टाइगर-दाऊद अब भी फरार
Maharashtra 1993 Bombay Bombings Background; Who was responsible for 1993 Mumbai blasts? and Why did Dawood Ibrahim blast Mumbai? 12 मार्च 1993 को हुए बॉम्बे सीरियल ब्लास्ट को आज 30 साल पूरे हो चुके हैं। हम इसकी पूरी कहानी बता रहे हैं। कहानी को आसान बनाने के लिए हमने इसे 4 चैप्टर में बांटा है...
तारीख- 12 मार्च 1993। दिन- शुक्रवार। जगह- बॉम्बे स्टॉक एक्सचेंज की चर्चित इमारत।
बिजनेसमैन कीर्ति अजमेरा पूर्वी एंट्रेंस की तरफ बढ़ रहे थे। घड़ी में 1.30 बजते ही इमारत के बेसमेंट से एक तेज धमाके की आवाज आई और एक झटके के साथ कीर्ति अजमेरा बेहोश हो गए। कुछ मिनट बाद होश आया तो वो सैकड़ों लोगों की तरह खून से लथपथ जमीन पर पड़े थे।
ये तो उस ब्लैक फ्राइडे की शुरुआत भर थी। अगले 2 घंटे 10 मिनट तक सिलसिलेवार तरीके से मुंबई की अलग-अलग जगहों पर 12 बम धमाके हुए। ऑफिशियल रिपोर्ट्स के मुताबिक इन धमाकों में कुल 257 लोगों की मौत हुई और 713 लोग घायल हुए।
12 मार्च 1993 को हुए बॉम्बे सीरियल ब्लास्ट को आज 30 साल पूरे हो चुके हैं। हम इसकी पूरी कहानी बता रहे हैं। कहानी को आसान बनाने के लिए हमने इसे 4 चैप्टर में बांटा है...
चैप्टर-1: अयोध्या में बाबरी मस्जिद गिरने के बाद लिखी गई पटकथा
5 दिसंबर 1992 की सुबह से ही अयोध्या में विवादित ढांचे के पास कारसेवक पहुंचना शुरू हो गए थे। अगली सुबह यानी 6 दिसंबर को भीड़ उग्र हो गई और बाबरी मस्जिद का विवादित ढांचा गिरा दिया। इसके बाद बंबई (अब मुंबई) समेत देश के कई हिस्सों में सांप्रदायिक दंगे भड़क उठे। श्रीकृष्ण कमीशन की रिपोर्ट के मुताबिक बाबरी मस्जिद गिरने के बाद दिसंबर-जनवरी में हुए दंगों में 900 लोगों की मौत हुई और 2,000 से ज्यादा लोग घायल हुए।
एस. हुसैन जैदी ने अपनी किताब 'मैं अबु सलेम बोल रहा हूं' में लिखा कि 1993 में बॉम्बे में हुए सीरियल ब्लास्ट बाबरी विध्वंस और उसके बाद हुए दंगों का बदला लेने के लिए कराए गए थे।
चैप्टर-2: धमाकों की साजिश और गुल्लू का कबूलनामा
मुंबई के पूर्व पुलिस कमिश्नर और बॉम्बे ब्लास्ट की इन्वेस्टिगेशन करने वाले राकेश मारिया ने एक पुराने इंटरव्यू में बताया कि ब्लास्ट से पहले कस्टम और इंटेलिजेंस एजेंसियों को भनक थी कि हथियारों का बड़ा जखीरा भारत आने वाला है।
जून 2017 में आए कोर्ट के फैसले के मुताबिक, अबू सलेम जनवरी 1993 में गुजरात के भरूच गया था। उसके साथ दाऊद गैंग का एक और गुर्गा था। उसे हथियार और गोला-बारूद लाने के लिए भेजा गया था। सलेम को वहां 9 एके-56, 100 हैंड ग्रेनेड और गोलियां दी गईं। सलेम एक मारुति वैन के अंदर यह सामान छुपाकर मुंबई लाया था।
मारुति वैन रियाज सिद्दीकी ने मुहैया कराई थी। ये वैन सीधे संजय दत्त के घर पर गई थी। 16 जनवरी 1993 को सलेम दो और लोगों के साथ मिलकर संजय दत्त के घर 2 एके-56 राइफलें और 250 गोलियां छोड़कर आया था। दो दिन बाद उसने यह हथियार वहां से उठा लिए थे। सलेम को हमले के लिए गुजरात से हथियार मुंबई लाने-बांटने, साजिश रचने और आतंकी गतिविधियों में शामिल रहने का दोषी पाया गया था।
मुस्तफा दोसा, टाइगर मेमन, छोटा शकील ने सीरियल ब्लास्ट के लिए साजिश में शामिल लोगों को दुबई बुलाया था। यहां ब्लास्ट से पहले करीब 15 मीटिंग की गईं। इसके बाद पाकिस्तान में इन लोगों के लिए ट्रेनिंग के लिए कैंप कराए। यहां उन्हें हथियार चलाना और बम बनाना सिखाया गया।
पाकिस्तान से ट्रेनिंग पाने वालों में गुल मोहम्मद खान उर्फ गुल्लू भी था। उसे 19 फरवरी 1993 को दुबई के रास्ते पाकिस्तान भेजा गया और 4 मार्च 1993 को वापस लौटा। वो मुंबई में हुए दंगों का आरोपी भी था, इसलिए पुलिस ने उसे 9 मार्च 1993 को हिरासत में ले लिया।
गुल्लू ने पुलिस हिरासत में मुंबई ब्लास्ट की पूरी साजिश के बारे में बताया। उसने कहा था कि वह पाकिस्तान में हथियार चलाने और बम बनाने की ट्रेनिंग लेकर आया है और मुंबई की कई मशहूर जगहों पर धमाके की तैयारी है। हालांकि पुलिस ने गुल्लू की बात को मनगढंत समझकर भरोसा नहीं किया।
गुल्लू की गिरफ्तारी को पुलिस ने भले ही हल्के में लिया, लेकिन हमले के मास्टरमाइंड अलर्ट हो गए। पहले मुंबई को दहलाने की तारीख अप्रैल 1993 थी, लेकिन गुल्लू के पकड़े जाने की वजह से इसे आनन-फानन में 12 मार्च 1993 ही कर दिया गया।
चैप्टर-3: ब्लैक फ्राइडे को धमाकों से दहल उठा बॉम्बे
12 मार्च 1993 की दोपहर 1.30 बजे बॉम्बे स्टॉक एक्सचेंज बिल्डिंग के बेसमेंट में पहला बम एक कार में फटा। करीब 30 मिनट बाद कॉर्पोरेशन बैंक की मांडवी ब्रांच में दूसरा कार बम फटा।
इसके बाद शिवसेना भवन, एअर इंडिया की बिल्डिंग, फिशरमैन कॉलोनी, सेंचुरी बाजार, जावेरी बाजार, प्लाजा सिनेमा, कथा बाजार, सहारा एयरपोर्ट का टर्मिनल, होटल जुहु सेंटोर, होटल सी रॉक में भी धमाके हुए।
कुल 12 धमाकों में 257 लोगों की मौत हुई और 713 लोग घायल हुए। उस समय के हिसाब से करीब 27 करोड़ रुपए की संपत्ति को नुकसान पहुंचा था। यह दुनिया भर में सीरियल बम विस्फोटों का पहला मामला था। पहली बार भारत में आतंकियों ने विस्फोट के लिए RDX का इस्तेमाल किया।
चैप्टर-4: लावारिस स्कूटर से मिला था पहला सुराग
1993 ब्लास्ट केस की जांच के लिए राकेश मारिया की देखरेख में पुलिस की 150 से ज्यादा टीमें बनाई गई थीं। मारिया ने एक इंटरव्यू में बताया था कि एक विस्फोटक से लदे एक लावारिस स्कूटर और मारुति वैन से पहला सुराग मिला था।
जांच की गई तो यह वैन रुबीना मेमन के नाम से माहिम इलाके के पते पर रजिस्टर थी। जब पुलिस 8 मंजिला बिल्डिंग में उनके ठिकाने तक पहुंची तो वहां ताला लटका मिला। मेमन फैमिली ब्लास्ट के दो दिन पहले ही विदेश जा चुकी थी। वहीं तलाशी के दौरान एक फ्रिज के ऊपर से लावारिश स्कूटर की चाबी मिल गई।
4 नवंबर 1993 को 189 लोगों के खिलाफ 10,000 पन्ने की प्राथमिक चार्जशीट दायर की गई थी। 19 नवंबर 1993 को केस सीबीआई को मिला। अप्रैल 1995 को मुंबई की टाडा अदालत में इस मामले की सुनवाई शुरू हुई। अगले दो महीनों में आरोपियों के खिलाफ आरोप तय किए गए।
मुंबई पुलिस की क्राइम ब्रांच और सीबीआई की स्पेशल टास्क फोर्स ने कुल 193 लोगों की गिरफ्तार किया। इनमें से 140 के खिलाफ ट्रायल चलाया गया, लेकिन 17 लोगों की ट्रायल के दौरान मौत हो गई।
बाकी बचे 123 अभियुक्तों में से 12 को निचली अदालत ने मौत की सजा सुनाई। 20 लोगों को उम्रकैद और 68 लोगों को उससे कम की सजा सुनाई गई। 23 लोग निर्दोष पाए गए। नवंबर 2006 में संजय दत्त को अवैध रूप से पिस्तौल और एके-56 राइफल रखने का दोषी पाया गया।
21 मार्च 21 2013 को सुप्रीम कोर्ट ने याकूब मेमन की मौत की सजा कायम रखी। 10 दोषियों की मौत की सजा उम्रकैद में बदली और 18 में से 16 की उम्रकैद भी बरकरार रखी। संजय दत्त को पांच साल की जेल की सजा सुनाई गई और उन्हें चार हफ्तों के भीतर सरेंडर करने को कहा गया।
30 जुलाई 2015 को याकूब की फांसी से कुछ घंटे पहले उसके वकील फांसी की सजा में 14 दिन का स्टे मांगने पहुंचे थे जिसे सुप्रीम कोर्ट ने रिजेक्ट कर दिया। याकूब मेमन को नागपुर सेंट्रल जेल में फांसी पर लटकाया गया।
1993 बॉम्बे सीरियल ब्लास्ट के मास्टरमाइंड दाऊद इब्राहिम और टाइगर मेमम अभी भी भारत की एजेंसियों की पहुंच से बच निकलने में कामयाब रहे हैं और अभी भी फरार हैं।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. वो ऐतिहासिक भाषण, जिसने पाकिस्तान के 2 टुकड़े किए:भारत-पाक जंग हुई, 13 दिन में 90 हजार सैनिकों ने घुटने टेके और बांग्लादेश बना
2. राहुल ने 7 बार विदेश से मोदी सरकार को घेरा:BJP बोली- भारत को बदनाम करने की साजिश, एक्सपर्ट से जानें राहुल को क्या फायदा
3. चुनाव आयुक्तों पर सुप्रीम कोर्ट का फैसला फिलहाल बेअसर:सरकार के चुने आयुक्त ही कराएंगे 2024 का लोकसभा चुनाव
4. देश में कुल 4033 विधायक, कांग्रेस के 658 बचे:2014 में 24% विधायक कांग्रेसी थे, अब 16% ही रहे, 5 राज्यों में 0 विधायक
